Okrug Västernorrland

Okrug Västernorrland (šve. Västernorrlands län) je okrug na sjeveru Švedske. Glavni grad okruga je Härnösand. Okrug je osnovan 1654. Geografija Okrug Västernorrland graniči sa okruzima Västerbotten na sjeveru, Jämtland na zapadu i Gävleborg na jugu, a na istoku ga okružuje Botnički zaljev. Okrug čine historijske pokrajine Medelpad i Ångermanland. Površina okruga iznosi 21.678 km2, što je oko 5,3% od ukupne površine Švedske. Okrug broji 244.196 stanovnika, a gustoća naseljenosti iznosi 11 stanovnika/km2. Priroda 1.698.900 hektara, tj. 74% od ukupne površine okruga, je prekriveno šumama, dok je samo 2% površine naseljeno. Na teritoriji okruga Västernorrland se nalazi 4.693 ostrva (32.795 ha), od kojih je samo 298 naseljeno. Najviše ostrva se nalazi u općinama Örnsköldsvik (1.230) i Sundsvall (1.040). Skuleskogen (2.911 ha) je jedini nacionalni park okruga, ali zato okrug obiluje prirodnim rezervatima (99 rezervata ukupne površine 22.437 hektara). Najveća mjesta Sundsvall (48.695) (broj stanovnika 2000) Örnsköldsvik (28.765) Härnösand (17.977) Timrå (10.365) Sollefteå (8.712) Kramfors (6.361) Historija Okrug Västernorrland je osnovan 1654. spajanjem okruga Härnösands län i Hudiksvalls län, koji su osnovani 1645. nakon osvajanja Jämtlanda, Härjedalena i sjevernih dijelova Dalarna (nekadašnjih norveških pokrajina). Okrugu Härnösand su pripale pokrajine Jämtland, Medelpad i Ångermanland sa Härnösandom kao glavnim gradom, dok su okrugu Hudiksvall pripale pokrajine Gästrikland, Hälsingland i Härjedalen sa Hudiksvallom kao glavnim gradom. 1658. Okrug Västernorrland je ustupio pokrajine Jämtland i Härjedalen novoosnovanom okrugu Trondheims län. Međutim, ove pokrajine su ponovo sjedinjene sa okrugom Västernorrland nakon potpisivanja mirovnog sporazuma u Kopenhagenu 27. maja 1660. 1762. ponovo je došlo do podjele okruga. Južni dio okruga je postao okrug Gävleborg s Gävleom kao glavnim gradom, dok je sjeverni dio ostao u sastavu okruga. Glavni grad okruga je bio Sundsvall sve do 1778, kada je Härnösand ponovo preuzeo ulogu glavnog grada. Do ponovnog cijepanja okruga došlo je 1810. kada je osnovan novi okrug, Jämtland. U sastav novog okruga ušle su pokrajine Jämtland iz okruga Västernorrland i Härjedalen iz okruga Gävleborg. Okrugu Västernorrland su preostale samo pokrajine Medelpad i Ångermanland. Administrativna podjela okrug je podijeljen na 7 općina. Najveća općina je Sundsvall (94.121 stanovnika), a najmanja Ånge (10.706). Općine Härnösand (25.224) Kramfors (20.017) Sollefteå (20.963) Sundsvall (94.121) Timrå (17.790) Ånge (10.706) Örnsköldsvik (54.983) (Broj stanovnika po popisu od 31. marta 2006) Vanjski linkovi Uprava okruga Västernorrland